༈ན་མོ་གུ་རུ།  མི་ཤིགས་རྡོ་རྗེའི་ཁམས་སུ་ལྷུན་ཆགས་པ།  ། ཚེ་མཐའ་ཡས་པའི་མགོན་པོ་གང་དེ་ཡིས།  ། སྲིད་ཞིའི་རྒུད་སོལ་འཆི་བདག་འཇོམས་པའི་དཔལ།  ། དེང་འདིར་སྩོལ་ཞིག་བླ་མ་ལྷ་སྲུང་རྣམས།  ། ཡོན་ཏན་རིན་ཆེན་ཚོགས་ཀྱིས་ལེགས་ཕྱུག་པའི།  ། དཔལ་ལྡན་བློ་བཟང་རྒྱལ་བའི་བསྟན་པ་ཡི།  ། རྒྱལ་མཚན་འོག་མིན་མཐར་ཐུག་བསྒྲེང་བ་ལ།  ། ཟླ་བྲལ་མགོན་ཁྱོད་བསྐལ་བརྒྱར་ཞབས་བརྟན་ཤོག། དུས་གསུམ་བདེ་གཤེགས་ཀུན་གྱི་དགོངས་པའི་གནད།  ། མ་ལུས་གཅིག་བསྡུས་འཇམ་མགོན་ཙོང་ཁ་པའི།  ། གསུང་གསང་ནམ་མཁའི་བགྲོད་པ་མ་ཆད་པ།  ། དེ་སྲིད་སྤེལ་ཞིང་རྒྱས་པའི་དགེ་ལེགས་སྩོལ།  ། ལས་གཤིན་ཡང་གསང་བསྟན་སྲུང་བསེ་ཁྲབ་ཅན།  ། ལ་སོགས་མཐུ་ལྡན་སྲུང་མ་ཐམས་ཅད་ཀྱིས།  ། ཇི་ལྟར་བསམ་པའི་དོན་རྣམས་འབད་མེད་པར།  ། ལྷུན་གྱིས་འགྲུབ་པའི་འཕྲིན་ལས་རྒྱ་ཆེར་སྤེལ།  ། གཞན་ཡང་ཇི་ལྟ་ཇི་སྙེད་དགེ་ལེགས་ཀྱི།  ། བཀྲ་ཤིས་རྒྱ་མཚོ་ཀུན་ཏུ་སྤེལ་བ་ལ།  ། ཕྱོགས་བཅུའི་རྒྱལ་བ་སྲས་བཅས་ཁྲོ་བོའི་ཚོགས།  ། ལྷ་མོར་བཅས་པས་བཀྲ་ཤིས་ཆར་དུ་ཕོབས།  ། ཞེས་བསྟན་པའི་གསལ་བྱེད་བྲག་གཡབ་སྤྲུལ་པའི་སྐུ་དཔལ་ལྡན་བསྟན་པའི་རྒྱལ་མཚན་གྱི་བརྟན་བཞུགས་འདི་ནི་མདུང་ཁོང་སྤྲུལ་པའི་སྐུས་འདི་ལྟ་བུ་ཞིག་དགོས་ཞེས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །